b"\n_START_ARTICLE_\nSant Rom\xc3\xa0 de Sant Feliu de Buixalleu\n_START_SECTION_\nDescripci\xc3\xb3\n_START_PARAGRAPH_\nCapella situada en un terreny al\xc3\xa7at, als afores del petit nucli urb\xc3\xa0, per\xc3\xb2 dins el terme de Sant Feliu de Buixalleu._NEWLINE_L'edifici consta d'una nau rectangular, amb cap\xc3\xa7alera poligonal, cobert per una teulada a doble vessant, i amb un campanar d'espadanya a la part posterior, i una \xc3\xa0mplia porxada a la part frontal, coronada per una creu._NEWLINE_Les fa\xc3\xa7anes laterals, tenen una obertura triple de finestres quadrades, amb llinda, brancals i ampit de granit. Tamb\xc3\xa9 hi ha una finestra estreta en arc de mig punt, amb arc, brancals i ampit de pedra de granit. Dos contraforts reforcen la capella. A la cap\xc3\xa7alera tres finestres en arc de mig punt, amb brancals, llinda i ampit de pedra. Les fa\xc3\xa7anes estan arrebossades per\xc3\xb2 deixen veure el treball de ma\xc3\xa7oneria. La fa\xc3\xa7ana principal, est\xc3\xa0 enguixada, excepte la llinda monol\xc3\xadtica i els brancals de carreus de pedra, de la porta d'entrada, que est\xc3\xa0 coronada per un arc de mitra, que podria simbolitzar la trinitat.\n_START_SECTION_\nHist\xc3\xb2ria\n_START_PARAGRAPH_\nAntiga capella fins fa uns anys en ru\xc3\xafnes i totalment reconstru\xc3\xafda. S'hi celebra missa anual el dia de Sant Rom\xc3\xa0."